Bekende oud-rugbyspeler en Bokstoeier sterfClifford “Cliffie” Etzebeth. Foto: Facebook Clifford “Cliffie” Etzebeth (69), die kleurryke Westelike Provinsie-rugbyspeler en Springbokstoeier van die 1970’s en 1980’s, is oorlede. Etzebeth is ŉ oom van die Springbokkaptein Eben Etzebeth, en het die Streeptruie van 1977 tot 1981 as stut en slot op die rugbyveld verteenwoordig. Hy en een van sy broers, Skattie, wat saam met hom vir die klub Kaapstad-Polisie gespeel het, het Springbokkleure in stoei verwerf. Verskeie bekendes in sportkringe het Etzebeth se dood Sondag op sosiale media bevestig. Volgens inligting op sosiale media het Etzebeth in ŉ motorongeluk gesterf. “Baie hartseer. My groot vriend, Cliffie Etzebeth [is] oorlede in ŉ motorongeluk vandag. [Die] lewe is so kort,” het Toks van der Linde, die oud-Springbokspeler en televisie-aanbieder op sy Facebook-profiel geskryf. Die oud-Springbokke Rob Louw en Schalk Burger sr., tydgenote van Etzebeth in die WP-span, het ook op Twitter aan hom hulde gebring. “Mense wat groter as die lewe self is, sterf nie. Hulle verdof net. Rus in vrede Cliffie. Sê hallo vir Skattie en dankie vir al die herinneringe en dat jy altyd Cliffie Etzebeth gebly het,” het Burger geskryf. Meer besonderhede oor die ongeluk was nie onmiddellik bekend nie. Etzebeth het jare lank, nadat hy Springbokkleure in stoei verwerf het, nog in veteraanstoei uitgeblink. Hy het onder meer in 2011 in Albanië en in 2012 in Bulgarye wêreldtitels in sy gewigsafdeling in die ouderdomsgroep 61-65 gewen. Die Etzebeths was gedug vir hul niks ontsiende benadering op en van die veld af, en in die dae toe geglo is dat elke rugbyspan sy “meanie” moet hê, het hulle vreesloos daardie rol vervul. In 1977, op die dag van Morné du Plessis se veelbesproke plettervat op Naas Botha in ŉ wedstryd teen Noord-Transvaal op Loftus Versfeld, Pretoria, was Cliffie in die WP-span. Die Pretorianers was op die oorlogspad en Du Plessis is ná die wedstryd onder polisiebeskerming van die veld af gelei. Hy het later vertel een van die konstabels het hom onderweg na die paviljoen toegesnou” “Ek is sommer lus en donner jou myself.” Daar is letterlik vir Du Plessis se veiligheid gevrees, en Etzebeth het vertel dat die legendariese Springbok en WP-afrigter, Boy Louw, hom en die latere Bokreus Flippie van der Merwe as voorsorg as Du Plessis se “lyfwagte” aangestel het. Hoeveel hulle daarmee te doen gehad het, weet ŉ mens nie, maar Du Plessis is op die ou end geen leed aangedoen nie.